<classify> MEYA wa Jiji la Arusha kupitia Chama cha Demokrasia na Maendeleo Chadema, Calist Lazaro amesema atampigia simu Rais John Magufuli kumweleza wale wote wanaomkwamisha Mkurugenzi wa Jiji la Arusha, Dk Maulid Madeni kukusanya mapato kwa ajili ya maendeleo.Aliyasema hayo mwishoni mwa wiki wakati wa kikao cha Baraza la Madiwani, akidai ni aibu kwa Jiji la Arusha kuwaacha matajiri wanaoshindwa kulipa mapato na kukimbilia kwa madiwani wasaidie ili mapato yasikusanywe.Alimwambia mkurugenzi kupiga pingu wale wote wanaokwamisha kazi ya ukusanyaji wa mapato huku watoto wa shule za msingi na sekondari wakikosa vyoo au kushirikiana na walimu katika kutumia choo kimoja kwa zamu.Alisema yeyote atakayekwamisha kazi ya ukusanyaji wa mapato atampigia simu Rais Magufuli kumwambia kuwa kuna diwani au mtu yeyote anakwamisha kazi ya kukusanya mapato.Jiji lina mambo mengi ya kufanya mwakani, watoto wanaenda shule vyoo hakuna na ni aibu kwa Jiji la Arusha kusubiri ruzuku serikalini, sisi wanasiasa ni tatizo tunakwamisha mazoezi ya ukusanyaji mapato...nawaambia kwa hili mninyime kura, lakini lazima hela tukusanye, alisema Meya huyo wa Chadema.Alisisitiza kuwa haiwezekani Jiji la Arusha likakwama kutatua changamoto zake, eti kwa sababu kibanda fulani ni cha diwani au ndugu yake, bali kukusanya kodi ili kutatua changamoto za jiji hili zikiwemo uhaba wa madarasa, madawati, matundu ya vyoo na huduma nyingine muhimu.Mkurugenzi wa Jiji la Arusha, Dk Madeni alisisitiza ni vyema watumishi wa halmashauri hiyo kuhakikisha wanashirikiana kwa pamoja kukusanya mapato badala ya kuwapigia simu marafiki zao wafunge maduka ili kodi zisikusanywe na kusisitiza lazima kila mtu ashiriki kunyanyua meza.Alisisitiza kuwa ni lazima jiji hilo kuongeza kasi ya ukusanyaji mapato kutoka analojia kwenda kielektroniki hadi kufikia Sh bilioni tano kwa mwezi endapo wakishirikiana kwa pamoja.Diwani wa Kata ya Murriet, Francis Mbise aliomba jiji hilo kuhakikisha wananunua eneo la shule na huduma nyingine za halmashauri kabla ya kuvamiwa. Awali Mchumi wa Jiji la Arusha, Anna Mwambene alisema jiji limetenga Sh milioni 500 kununua maeneo mbalimbali ya jiji hilo ili kudhibiti ujenzi holela hususan maeneo ya shule na viwanja vya kucheza.  <topic>: KITAIFA 